ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
நாடு தழுவிய தடுப்பூசி இயக்கத்தின் கீழ் இதுவரை மொத்தம் 220.66 கோடி தடுப்பூசி டோஸ்கள் வழங்கப்பட்டுள்ளன. இதில் 95.21 கோடி இரண்டாம் தவணை தடுப்பூசி டோஸ்களும், 22.87 கோடி முன்னெச்சரிக்கை டோஸ்களும் அடங்கும்.
கடந்த 24 மணி நேரத்தில் 358 டோஸ் தடுப்பூசிகள் அளிக்கப்பட்டுள்ளன.
இந்தியாவில் தற்போது 37,093 பேர் கொவிட் தொற்றால் பாதிக்கப்பட்டுள்ளனர். இது 0.08 சதவீதமாகும்.
தொற்றிலிருந்து மீண்டவர்களின் விகிதம் 98.73 சதவீதம்.
கடந்த 24 மணி நேரத்தில் 3,761 பேர் பாதிப்பிலிருந்து மீண்டுள்ளனர். இதுவரை குணமடைந்தவர்களின் எண்ணிக்கை மொத்தம் 4,42,00,079 பேர்.
கடந்த 24 மணி நேரத்தில் 5,676 பேருக்கு புதிதாக தொற்று பாதிப்பு உறுதி செய்யப்பட்டுள்ளது.
தினசரி பாதிப்பு விகிதம் 2.88% வாராந்திர பாதிப்பு விகிதம் 3.81% இதுவரை மொத்தம் 92.30 கோடி சோதனைகள் நடத்தப்பட்டுள்ளன. கடந்த 24 மணி நேரத்தில் 1,96,796 சோதனைகள் நடத்தப்பட்டுள்ளன.
----
(Visitor Counter : 70
வெளியுறவுத்துறை அமைச்சகம்
ராஜஸ்தானின் உதய்பூரில் நடைபெறும் இந்தியாவின் ஜி-20 தலைமைத்துவம் குறித்த முதலாவது ஷெர்பா கூட்டத்தின் 2-வது நாள் விவாதம்
ராஜஸ்தானின் உதய்பூரில் 4-ந் தேதி முதல், 7-ந் தேதி வரை நடைபெறும் இந்தியாவின் ஜி-20 தலைமைத்துவம் குறித்த முதலாவது ஷெர்பா கூட்டத்தின் 2-வது நாளில் இந்தியாவின் ஜி-20 முன்னுரிமைகள் குறித்த விவாதம் தொடங்கியது.
முதல் நாளில் கலந்துரையாடல்கள் , சாதாரண முறையிலான கலந்துரையாடல்கள் என பல்வேறு நடவடிக்கைகள் மேற்கொள்ளப்பட்டன. 2-ம் நாளான இன்று இந்தியாவின் ஜி-20 தலைமைத்துவத்தின் 5 முக்கிய முன்னுரிமைகள் குறித்து விவாதம் நடைபெற்றது. இது தவிர தொழில்நுட்ப மாற்றம், பசுமை மேம்பாடு மற்றும் சுற்றுச்சூழலுக்கான வாழ்க்கை முறை என மேலும் 2 அமர்வுகளும் நடைபெற்றன. ஜி-20 நாடுகளின் பிரதிநிதிகளுக்கிடையே சாதாரண முறையிலான உரையாடல்களும் நடைபெற்றன.
இந்த முதலாவது ஷெர்பா கூட்டத்திற்கு இந்தியாவின் ஜி-20 பிரதிநிதி  திரு அமிதாப் காந்த் ஏற்பாடு செய்திருந்தார். அவரது தலைமையில் 13 பணிக்குழுக்கள் இதில் இடம் பெற்றிருந்தன. இந்த கூட்டத்தில் கலந்து கொண்ட ஜி-20 நாடுகளின் பிரதிநிதிகளுக்கு இந்திய பாரம்பரிய உடைகள் மற்றும் தலைப்பாகை அளிக்கப்பட்டிருந்தது. மாலையில் தேனீர் விருந்துடன் உரையாடல்கள் நடைபெற்றன. உதய்பூரின் ஜக்மந்திரில் இரவு உணவுடன் 2-ம் நாள் நிகழ்ச்சிகள் நிறைவுபெற்றன.
ஜி-20 பிரதிநிதிகள் அழகிய பாரம்பரியம் மிக்க பளிங்கு கட்டிடக்கலைக்கு பெயர்போன உதய்பூரை சுற்றிப்பார்த்தனர். இங்கு நடைபெறும் விவாதங்கள் பிரதிநிதிகளுக்கு ஒரு தனித்துவமான இந்திய அனுபவத்தை வழங்கி வருகிறது.
மனித வள மேம்பாட்டு அமைச்சகம்
பிராணவாயு பங்கீட்டு முறை உபகரணம்: முதன் முறையாக உருவாக்கி ரோபார் ஐஐடி மாணவர்கள் சாதனை
மருத்துவப் பிராணவாயு சிலிண்டர்களின் வாழ்நாளை மூன்று மடங்கு அதிகரிக்கும் முயற்சியில் ரோப்பாரில் உள்ள இந்திய தொழில்நுட்பக் கழகம்  முதன்முறையாக பிராணவாயு பங்கீட்டு முறை உபகரணத்தை வடிவமைத்துள்ளது. ஆம்லெக்ஸ் என்று பெயரிடப்பட்டுள்ள இந்தக் கருவி, நோயாளி மூச்சை உள்ளிழுக்கும் போது தேவையான அளவு பிராணவாயுவை விநியோகித்து, கரியமில வாயுவை வெளியிடும்போது, பிராணவாயுவின் அளவை குறைக்கிறது. இதன் மூலம் தேவை இல்லாத சமயத்தில் பிராணவாயுவின் விநியோகம் குறைக்கப்பட்டு, சேமிக்கப்படுகிறது.
இதுவரை, மூச்சை வெளிவிடும்போது கரியமில வாயுவுடன் சேர்ந்து பிராணவாயு சிலிண்டர்/ குழாயில் உள்ள பிராணவாயுவும் வெளிவிடப்படும். இதன் மூலம் நாளடைவில் அதிக அளவிலான பிராணவாயு வீணாகும் நிலை ஏற்படுகிறது. மேலும் பிராணவாயு கவசத்தில், உயிர்காக்கும் வாயு தொடர்ந்து வழங்கப்படுவதால், சுவாசத்தை உள்ளிழுக்கும் மற்றும் வெளியிடுவதற்கு இடையிலான தருணத்தில் அதிக அளவிலான பிராணவாயு, கவசத்தில் உள்ள இடைவெளி வழியாக வீணாகிறது. மருத்துவப் பிராணவாயுவின் தேவை, கொவிட்- 19 தொற்றின் இரண்டாவது அலையில் பலமடங்கு அதிகரித்திருந்ததால் தேவையற்ற பிராணவாயு விநியோகிக்கப்படுவதைத் தடுக்கும் இந்தக் கருவி மிகவும் உதவிகரமாக இருக்கும்.
“இந்த கருவி ஓரிடத்திலிருந்து மற்றொரு இடத்திற்கு எடுத்துச் செல்லும் மின்கலனிலும், மின்சாரத்திலும் இயங்கக் கூடிய தன்மையைப் பெற்றுள்ளது”, என்று ரோபார் இந்திய தொழில்நுட்பக் கழகத்தின் இயக்குநர் பேராசிரியர் ராஜீவ் அஹுஜா கூறினார். இந்தக் கழகத்தின் உயிரி மருத்துவப் பொறியியல் துறையின் முனைவர் பட்டம் பயிலும் மாணவர்கள் இந்த ஆம்லெக்ஸ் கருவியை உருவாக்கியுள்ளனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1737098
ஜல்சக்தி அமைச்சகம்
ரூ 225.24 கோடி மதிப்பிலான குடிநீர் விநியோகத் திட்டங்களை உத்தரகாண்ட் மாநிலத்தில் செயல்படுத்த ஒப்புதல்
உத்தரகாண்ட் மாநிலத்தில் ரூ. 225.24 கோடி மதிப்பிலான குடிநீர் வழங்கல் திட்டங்களை செயல்படுத்த நவம்பர் 26, 2021 அன்று நடைபெற்ற மாநில அளவிலான திட்ட அனுமதிக் குழு கூட்டத்தில் ஒப்புதல் அளிக்கப்பட்டது.
அனுமதிக்கப்பட்ட 12 குடிநீர் திட்டங்களில் 11 பல கிராமங்களுக்கானவையும், ஒன்று ஒரே கிராமத்திற்குமானதும் ஆகும். இதன் மூலம் 19,000 கிராமப்புற குடும்பங்களுக்கு குழாய் நீர் இணைப்பு கிடைக்கும்.
இன்றைய நிலவரப்படி, மாநிலத்தில் உள்ள 15.18 லட்சம் கிராமப்புற குடும்பங்களில், 7.41 லட்சம்  வீடுகளில் குழாய் நீர் விநியோகம் செய்யப்படுகிறது. 2021-22 ஆம் ஆண்டில் 2.64 லட்சம் குடும்பங்களுக்கு குழாய் நீர் இணைப்புகளை வழங்க மாநிலம் திட்டமிட்டுள்ளது.
ஜல் ஜீவன் இயக்கத்தின் கீழ் கிராமப்புற வீடுகளுக்கு குழாய் நீர் விநியோகத்தை வழங்குவதற்காக மேற்கொள்ளப்பட வேண்டிய திட்டங்களை பரிசீலிக்கவும், அங்கீகரிக்கவும் மாநில அளவிலான திட்ட அனுமதிக் குழு உள்ளது. இந்திய அரசின் தேசிய ஜல் ஜீவன் இயக்கத்தால் பரிந்துரைக்கப்பட்டவரும் குழுவில் உறுப்பினராக உள்ளார்.
ஒவ்வொரு வீட்டிலும் சுத்தமான குழாய் நீரை உறுதி செய்ய வேண்டும் என்ற பிரதமர் திரு நரேந்திர மோடியின் தொலைநோக்கு பார்வையை செயல்படுத்தவும், தூரத்தில் இருந்து தண்ணீர் கொண்டு வரும் சிரமத்திலிருந்து பெண்கள் மற்றும் சிறுமிகளை விடுவிக்கவும், ஜல் ஜீவன் திட்டம் செயல்படுத்தப்படுகிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1775570
பாதுகாப்பு அமைச்சகம்
மேம்படுத்தப்பட்ட திறனுடைய பிரம்மோஸ் சூப்பர்சோனிக் ஏவுகணை ஒடிசா கடற்பகுதியில் வெற்றிகரமாக பரிசோதிக்கப்பட்டது
மேம்படுத்தப்பட்ட செயல் திறனுடன் உள்நாட்டு கருவிகள் அதிகளவில் பொருத்தப்பட்ட பிரம்மோஸ் சூப்பர்சோனிக் ஏவுகணை, ஒடிசா மாநிலம் சந்திப்பூர் கடற்பகுதியில் உள்ள ஒருங்கிணைந்த சோதனைத் தளத்திலிருந்து இன்று  காலை 10.30 மணியளவில் செலுத்தப்பட்டு வெற்றிகரமாக பரிசோதிக்கப்பட்டது. பிரம்மோஸ் ஏரோஸ்பேஸ் நிறுவனம் பாதுகாப்பு ஆராய்ச்சி மற்றும் மேம்பாட்டு நிறுவன விஞ்ஞானிகளின் ஒத்துழைப்புடன் இந்த ஏவுகணை செலுத்தப்பட்டது. இந்த ஏவுகணை அதன் இலக்குகளை துல்லியமாக தாக்கியதாக அதிகாரிகள் தெரிவித்துள்ளனர்.
இந்த ஏவுகணை சோதனை பிரம்மோஸ் திட்டத்தை மேலும் முன்னெடுத்துச் செல்வதில் பெரும் மைல்கல்லாக கருதப்படுகிறது.
இந்த ஏவுகணை வெற்றிகரமாக செலுத்தப்பட்டதற்காக பாதுகாப்புத் துறை அமைச்சர் திரு.ராஜ்நாத் சிங் விஞ்ஞானிகளுக்கு பாராட்டுத் தெரிவித்துள்ளார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1791199
இளைஞர் நலன் மற்றும் விளையாட்டு அமைச்சகம்
வடகிழக்கு மாநிலமான மணிப்பூரில் நாட்டின் முதல் தேசிய விளையாட்டுப் பல்கலைக்கழகம் அமைக்க ரூ. 643.34 கோடி ஒதுக்கீடு செய்யப்பட்டுள்ளது : மத்திய விளையாட்டுத் துறை அமைச்சர் திரு அனுராக் சிங் தாக்கூர்
வடகிழக்குப் பகுதிகளில் விளையாட்டு உள்கட்டமைப்பு வசதிகள் குறித்த கேள்விக்கு நாடாளுமன்றத்தில் இன்று  வாய்மொழியாக பதிலளித்த விளையாட்டுத் துறை அமைச்சர் திரு அனுராக் சிங் தாக்கூர், பிரதமர் திரு நரேந்திர மோடியின் தலைமையின் கீழ் வடகிழக்குப் பகுதிகளில் விளையாட்டு உள்கட்டமைப்பு கடந்த ஒன்பது ஆண்டுகளில் குறிப்பிடத்தக்க அளவு மேம்படுத்தப்பட்டுள்ளது என்றார். நாட்டின் முதல் தேசிய விளையாட்டுப் பல்கலைக்கழகத்தை வடகிழக்கு மாநிலமான மணிப்பூரில் மொத்தம் ரூ.643.34 கோடி ஒதுக்கீடு செய்யப்பட்டுள்ளது என்றும் அவர் கூறினார்.
இந்த ஆண்டுக்குள் மொத்தம் 1000 கேலோ இந்தியா மையங்கள் செயல்பாட்டுக்கு வரும் என்றும், அவற்றில் 227 கேலோ இந்தியா மையங்கள் வடகிழக்குப் பகுதிகளில் அமைந்துள்ளன என்றும் அவர் தெரிவித்தார். வடகிழக்குப் பகுதிளில், ரூ. 520.60 கோடி மதிப்பீட்டில் 75 விளையாட்டு உள்கட்டமைப்பு திட்டங்களுக்கு அமைச்சகம் ஒப்புதல் அளித்துள்ளது என்றும் அவர் தெரிவித்தார்
பல்வேறு விளையாட்டுகளில் வடகிழக்கு மாநிலங்களின் பங்களிப்பை எடுத்துரைத்த அமைச்சர், வடகிழக்கு மாநிலங்களைச் சேர்ந்த மேரி கோம், மீராபாய் சானு மற்றும் லவ்லினா போர்கோஹெய்ன் போன்ற பெண் விளையாட்டு வீரர்கள் நாட்டிற்கு பெருமை சேர்த்துள்ளனர் என்றார். பைசுங் பூட்டியா மற்றும் ஷிவா தாபா ஆகியோரின் பங்களிப்பையும் அவர் பாராட்டினார்.
பாரா-தடகள வீரர்கள், காது கேளாத விளையாட்டு வீரர்கள் அல்லது சிறப்பு விளையாட்டு வீரர்கள் என அனைத்துத் தரப்பு விளையாட்டு வீரர்களுக்கும் வாய்ப்புகள் மற்றும் வசதிகள் வழங்கப்படுகிறது என்றும் அவர் கூறினார். நாட்டிற்கு உத்வேகத்தையும், பெருமையையும் அளிக்கும் அனைத்து விளையாட்டு வீரர்களளுக்கும் மத்திய அரசு தொடர்ந்து ஆதரவு அளித்து வருவதாக திரு அனுராக் தாக்கூர் தெரிவித்தார்.
SM/PLM/KRS
(Visitor Counter : 61
ரெயில்வே அமைச்சகம்
முதல் ஆக்சிஜன் எக்ஸ்பிரஸ் ரயில் மும்பை வந்தடைந்தது
மூன்று டேங்கர்களில் திரவ மருத்துவ ஆக்சிஜனை ஏற்றிக்கொண்டு குஜராத்தில் உள்ள ஹாப்பாவில் இருந்து 2021 ஏப்ரல் 25 அன்று மாலை 6.03 மணிக்கு கிளம்பிய ஆக்ஸிஜன் எக்ஸ்பிரஸ் ரயில், மகாராஷ்டிராவில் உள்ள கலம்பொலியை 2021 ஏப்ரல் 26 காலை 11:25 மணிக்கு வந்தடைந்தது.
ஆக்சிஜன் எக்ஸ்பிரஸ் வேகமாக வந்தடைவதற்காக பசுமை வழித்தட வசதி வழங்கப்பட்டது. ரயில்வே அமைச்சகத்தால் இயக்கப்படும் ஆக்சிஜன் எக்ஸ்பிரஸ் ரயில்கள் மூலமாக நாடு முழுவதும் உள்ள கொவிட்-19 நோயாளிகளின் சிகிச்சைக்காக மருத்துவ ஆக்சிஜன் எடுத்துச் செல்லப்படுகிறது.
860 கிலோமீட்டர்கள் பயணித்து ஆக்சிஜன் எக்ஸ்பிரஸ் அதன் இலக்கை அடைந்தது. சுமார் 44 டன்கள் திரவ மருத்துவ ஆக்சிஜனை இந்த டேங்கர்கள் எடுத்து வந்தன. ஆக்சிஜன் எக்ஸ்பிரசுக்காக தேவையான ஏற்பாடுகள் கலம்பொலி சரக்குகள் மையத்தில் செய்யப்பட்டிருந்தன.
விரம்காம், அகமதாபாத், வடோதரா, சூரத், வசாய் சாலை மற்றும் பிவாண்டி சாலை வழியாக அனைத்து பாதுகாப்பு வழிமுறைகளையும் பின்பற்றி ஆக்சிஜன் எக்ஸ்பிரஸ் ரயில் கலம்பொலியை வந்தடைந்தது. ஜாம் நகரில் உள்ள திருவாளர்கள் ரிலையன்ஸ் இண்டஸ்ட்ரீஸ் இந்த ஆக்சிஜன் டேங்கர்களை வழங்கினர்.
நாக்பூரில் இருந்து நாசிக் வழியாக மும்பையிலிருந்து விசாகப்பட்டினம் வரையிலும், லக்னோவில் இருந்து பொகாரோ வரையிலும், திரும்பவும் அதே எதிர் வழிதடத்திலும், சுமார் 150 டன்கள் திரவ ஆக்சிஜனை 2021 ஏப்ரல் 25 வரை ஆக்சிஜன் எக்ஸ்பிரஸ் மூலம் இந்திய ரயில்வே எடுத்துச் சென்றுள்ளது.
நாட்டின் பல்வேறு பகுதிகளுக்கு ஆக்சிஜன் எக்ஸ்பிரஸ் ரயில்களை இயக்க திட்டமிடப்பட்டு வருகின்றன.
-------
(Visitor Counter : 131
விவசாயத்துறை அமைச்சகம்
2017-18-க்கான சில முக்கிய பயிர் வகைகளின் முன்கூட்டிய நான்காவது உற்பத்தி மதிப்பீடு
2017-18-க்கான சில முக்கிய பயிர் வகைகளின் முன்கூட்டிய நான்காவது உற்பத்தி மதிப்பீடு 28.08.2018 அன்று மத்திய வேளாண்மை, கூட்டுறவு மற்றும் விவசாயிகள் நலத்துறையால் வெளியிடப்பட்டது. மாநிலங்களிலிருந்தும் மற்ற பிற வகைகளிலும் கிடைத்த தகுதி வாய்ந்த தகவல்கள் அடிப்பைடையில் இந்த மதிப்பீடு தயாரிக்கப்பட்டுள்ளது.
2017-ம் ஆண்டின் பருவமழைக் காலத்தில் இயல்பான மழைப்பொழிவு மற்றும் அரசின் பல்வேறு கொள்கை, முன்முயற்சிகளின் விளைவாக 2017-18-ல் உணவு தானியங்கள் உற்பத்தி சாதனை அளவை எட்டியது. 2017-18-க்கான முன்கூட்டியே நான்காவது மதிப்பீடுகளின்படி நாட்டின் மொத்த உணவு தானிய உற்பத்தி 284.83 மில்லியன் டன்னாக மதிப்பிடப்பட்டுள்ளது. இது 2016-17-ல் எட்டப்பட்ட சாதனை அளவான 275.11 மில்லியன் டன் உற்பத்தி என்பதைவிட, 9.72 மில்லியன் டன் அதிகமாகும். கடந்த ஐந்து ஆண்டுகளின்  சராசரி உணவு தானிய உற்பத்தியைவிட 2017-18-ல் 24.66 மில்லியன் டன் அதிகமாகும்.
2017-18-ல் மொத்த அரிசி உற்பத்தி சாதனை அளவாக 112.91 மில்லியன் டன்னாக இருக்கும் என்று மதிப்பிடப்பட்டுள்ளது. 2016-17-ல் இருந்த 109.70 மில்லியன் டன் உற்பத்தியைவிட இது 3.21 மில்லியன் டன் அதிகமாகும். கடந்த ஐந்தாண்டுகளின் சராசரி உற்பத்தியான 106.29 மில்லியன் டன்னைவிட 6.61 மில்லியன் டன் அதிகமாகும்.
2016-17-ல் எட்டப்பட்ட 98.51 மில்லியன் டன் உற்பத்தியோடு ஒப்பிடும்போது 1.19 மில்லியன் டன் அதிகரித்து சாதனை அளவாக 99.70 மில்லியன் டன்னாக கோதுமை உற்பத்தி மதிப்பிடப்பட்டுள்ளது. 2017-18-ல் கோதுமை உற்பத்தி சராசரி அளவான 93.34 மில்லியன் டன்னைவிட 6.36 மில்லியன் டன் அதிகரித்துள்ளது.
2016-17-ஐவிட 70.84 மில்லியன் டன் அதிகரித்து 2017-18-ல் நாட்டின் கரும்பு உற்பத்தி சாதனை அளவாக 376.90 மில்லியன் டன் என மதிப்பிடப்பட்டுள்ளது. சராசரி கரும்பு உற்பத்தியான 342.04 மில்லியன் டன் என்பதைவிட 2017-18-ல் 34.87 மில்லியன் டன் அதிகரித்துள்ளது.
------
(Visitor Counter : 103
மின்னணு மற்றும் தகவல் தொழில்நுட்பம்
பெகட்ரானின் புதிய மின்னணு சாதனங்கள் உற்பத்தி தொழிற்சாலையை மத்திய இணையமைச்சர் திரு ராஜீவ் சந்திரசேகர் தமிழ்நாட்டில் நாளை தொடங்கிவைக்கிறார்
மத்திய அரசின் பிரபலமான உற்பத்தியுடன் இணைந்த ஊக்கத்தொகைத் திட்டத்தின் கீழ் அமைக்கப்பட்டுள்ள தைவானின் மின்னணு சாதன ஜாம்பவானான பெகட்ரானின் புதிய செல்பேசி தயாரிப்பு தொழிற்சாலை சென்னையை அடுத்த செங்கல்பட்டு தொழிற் பூங்காவில் நாளை  தொடங்கப்பட உள்ளது.
இந்த நிகழ்வில், மத்திய மின்னணு மற்றும் தகவல் தொழில்நுட்பத் துறை இணையமைச்சர் திரு ராஜீவ் சந்திரசேகர் கவுரவ விருந்தினராக கலந்துகொள்வார்.
2014-15-ல் செல்பேசி உற்பத்தியின் மதிப்பு ரூ. 18,900 கோடி அளவுக்கு குறைந்திருந்த நிலையில், உற்பத்தியுடன் இணைந்த ஊக்கத்தொகைத் திட்டத்தின் முதல் ஆண்டுக்குள் 28 சதவீதம் அதிகரித்து, ரூ.60000 கோடி என பதிவாகியது. தற்போது மேலும் 14 மடங்கு உயர்ந்து, ரூ.2,75,000 கோடி என்ற அளவுக்கு அதிகரித்துள்ளது.
2015-16ல் செல்பேசி ஏற்றுமதி ஏறத்தாழ பூஜ்யம் என்ற நிலையில் இருந்தது. உற்பத்தியுடன் இணைந்த ஊக்கத்தொகைத் திட்டம் போன்றவற்றால் 2019-20ல் ஏற்றுமதி மதிப்பு ரூ.27,000 கோடியை தொட்டது. உற்பத்தியுடன் இணைந்த ஊக்கத்தொகைத் திட்டத்தின் முதலாண்டிற்குள் 66 சதவீதம் அதிகரித்து, ரூ. 45,000 கோடியை எட்டியது. கடந்த ஆண்டுடன் ஒப்பிடுகையில், ஏப்ரல்-ஆகஸ்ட் வரையிலான முதல் 5 மாதங்களில் செல்பேசி ஏற்றுமதி 140 சதவீதம் உயர்ந்து, ரூ.25,000 கோடியாக அதிகரித்தது. கடந்த ஆண்டு இதே காலத்தில், இந்த மதிப்பு ரூ.10,300 கோடியாக இருந்தது.
பெகட்ரான் நிறுவனம் குறித்து:
இந்த நிறுவனம் வடிவமைப்பு மற்றும் உற்பத்திக்கானதாகும். தகவல் தொடர்பு சாதனங்கள், கணக்கிடும் சாதனங்கள், நுகர்வோருக்கான மின்னணு பொருட்கள் ஆகியவற்றின் தொழில் நுட்பங்களில் முன்னணியில் உள்ளது. மின்னணு சாதனங்கள் உற்பத்தி நிறுவனங்களில் பெகட்ரான் நிறுவனம் உலக அளவிலான தரவரிசையில் இரண்டாவது இடத்தில் உள்ளது. 2021-ல் பார்ச்சூன் குளோபல் 500 தரவரிசையில், 235-ஆக இந்நிறுவனம் இருந்தது. இந்த நிறுவனம், தென்கிழக்கு ஆசியா, இந்தியா, ஐரோப்பா, அமெரிக்கா ஆகியவற்றில் உற்பத்தி நிறுவனங்களை கொண்டுள்ளது. 2022 ஜூலை மாதத்தில் இதன் துணை நிறுவனமான பெகட்ரான் இந்தியா தொடங்கப்பட்டது.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1863420
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
தொழில்நுட்பம் சார்ந்த ஆளுகை, இனியும் ஒரு வாய்ப்பாகவே இருக்க முடியாது, அவசியம் தேவை; பிரதமர் மோடி ஆட்சியில், தொழில்நுட்ப புதுமைத் திட்டம், ஆட்சி முறையின் முத்திரையாக மாறியுள்ளது
குடிமைப்பணி அதிகாரிகளால் மேற்கொள்ளப்பட்டு, பொதுச் சேவையில் வெற்றிகரமாக பின்பற்றப்படும் புதுமைக் கண்டுபிடிப்புகளை அடையாளம் காண்பதற்காக, கர்மயோகி இயக்கத்தின் திறன் உருவாக்க ஆணையத்தின் ”பொது நிர்வாகத்தில் புதுமைக் கண்டுபிடிப்பு” என்ற திட்டத்தை, மத்திய பணியாளர் நலத்துறை மற்றும் பிரதமர் அலுவலக இணையமைச்சர் டாக்டர் ஜிதேந்திர சிங், புதுதில்லியில் இன்று  தொடங்கிவைத்தார்.
நிகழ்ச்சியில் பேசிய அவர், நாடு முழுவதும் மேற்கொள்ளப்படும் வெற்றிகரமான புதுமைக் கண்டுபிடிப்புகளை அதிகரிக்க, திறன் உருவாக்க ஆணையத்தால், அறிவுக் களஞ்சியம் உருவாக்கப்படும் என்றார். இந்த அறிவுக் களஞ்சியத்தில் உள்ள தகவல்களை, அனைவரும் அறிந்துகொள்ளும் வசதி செய்யப்படும் என்றும் அவர் குறிப்பிட்டார். திறமையான ஆளுகைக்கு, வெற்றிகரமான புதுமைக் கண்டுபிடிப்புகளை மேற்கொள்ள ஏதுவாக, , புதுமை இணையதளம், 3.1.மில்லியன் குடிமைப்பணி அதிகாரிகளும் பயன்படுத்தத்தக் கூடியதாக இருக்கும் என்றும் அவர் தெரிவித்தார்.
https://innovateindia.mygov.in/cbc-inviting-innovations என்ற இந்த இணையதளம், இன்று முதல் அடுத்தமாதம் 5-ந் தேதி வரை  திறந்திருக்கும் என்றும், அரசு ஊழியர்கள் அனைவரும், தங்களது வெற்றிகரமான கண்டுபிடிப்புகளைப் பகிர்ந்து கொள்ளலாம் என்று திறன் உருவாக்க ஆணையம் தெரிவித்துள்ளது.
மேலும் விவரங்களுக்கு, ஆங்கில செய்திக் குறிப்பைக் காணவும் : https://pib.gov.in/PressReleasePage.aspx?PRID=1795512
நிலக்கரி அமைச்சகம்
ராஜஸ்தானில் மின் தொகுப்பில் இணைக்கப்பட்ட 810 மெகாவாட் சூரிய மின்சக்தி உற்பத்தி திட்டத்தை நெய்வேலி பழுப்பு நிலக்கரி நிறுவனம் பெற்றுள்ளது
நிலக்கரி அமைச்சகத்தின் கீழ் உள்ள நவரத்னா மத்திய பொதுத்துறை நிறுவனமான நெய்வேலி பழுப்பு நிலக்கரி நிறுவனம் ராஜஸ்தான் ராஜ்ய வித்யுத் நிகாம் நிறுவனத்திடமிருந்து மின்சக்தி உற்பத்தி 810 மெகாவாட் சோலார் திட்டத்தைப் பெற்றுள்ளது .
ராஜஸ்தானின் பிகானீர் மாவட்டம், புகல் வட்டத்தில் ராஜஸ்தான் ராஜ்ய வித்யுத் நிகாம் நிறுவனம் 2000 மெகாவாட் நவீனமுறையில் சூரிய மின் உற்பத்திப் பூங்காவை உருவாக்குவதற்காக இந்நிறுவனம் 2022 டிசம்பரில் விடுத்த 810 மெகாவாட் ஒப்பந்தப்புள்ளியின் முழு திறனையும் நெய்வேலி பழுப்பு நிலக்கரி நிறுவனம் வெற்றிகரமாகப் பெற்றுள்ளது. இந்தத் திட்டத்திற்கான விருப்பக் கடிதம் ராஜஸ்தான் ராஜ்ய வித்யுத் நிகாம் நிறுவனத்தால் வெளியிடப்பட்டுள்ளது. தூய்மையான மற்றும் நீடித்த எரிசக்தி தீர்வுகளுக்கான நெய்வேலி பழுப்பு நிலக்கரி நிறுவனத்தின் உறுதிப்பாட்டில் இந்த சாதனை ஒரு குறிப்பிடத்தக்க முன்னேற்றத்தைக் குறிக்கிறது.
இந்த திட்டத்தின் மூலம், ராஜஸ்தானில் மின் திட்டத்தின் திறன் 1.36 ஜிகாவாட் ஆக இருக்கும், இதில் 1.1 ஜிகாவாட் பசுமை மின்சாரம் அடங்கும்.
மேலும் திட்டகாலத்தில் 50 பில்லியன் யூனிட்டுகளுக்கும் அதிகமான பசுமை மின்சாரம் உற்பத்தி செய்யப்படும் 50,000 டன்னுக்கும் அதிகமான கரியமில வாயு வெளியேற்றம் குறையும்.
அறுபது ஆண்டுகளுக்கு மேலாக, நெய்வேலி பழுப்பு நிலக்கரி நிறுவனம் எரிசக்தித் துறையில் நாட்டின் பொதுத்துறை நிறுவனங்களில் முன்னோடியாக இருந்து வருகிறது. பழுப்பு நிலக்கரி உற்பத்தியில் பெரும் பங்கும், அனல் மற்றும் புதுப்பிக்கத்தக்க எரிசக்தி உற்பத்தியில் கணிசமான பங்கும் வகிக்கிறது. மேலும் தகவலுக்கு https://www.nlcindia.in ஐ காணவும்.
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 178.02 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 77,152 கொவிட் சிகிச்சை பெறுபவர்கள் 0.18%ஆக உள்ளனர்.
குணமடைந்தோர் விகிதம் தற்போது 98.62%சதவீதம்
கடந்த 24 மணி நேரத்தில் 14,947 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 4,23,53,620 என அதிகரித்துள்ளது.
கடந்த 24 மணி நேரத்தில் 6,561 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 0.74 சதவீதம் ஆகும்
வாராந்திர பாதிப்பு விகிதம் 0.99 சதவீதம் ஆகும்
இதுவரை மொத்தம் 77 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 8,82,953 கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1802479
சிறப்பு சேவைகள் மற்றும் கட்டுரைகள்
சென்னை விமான நிலைய சுங்கத்துறையினரால் ரூ.39.13 லட்சம் மதிப்புள்ள 894 கிராம் தங்கம் பறிமுதல் செய்யப்பட்டது
விமானத்தில் தங்கம் கடத்தி வரப்படுவதாக கிடைத்த ரகசிய தகவலை அடுத்து, பாங்காங்கிலிருந்து விமானம் மூலம் சென்னை வந்த ஒருவரை விமான நிலைய சுங்கத்துறைனர் சோதனை செய்தனர். அப்போது நூதன முறையில் பசை வடிவிலான தங்கமும், தங்கக் கட்டியும் கடத்தி கொண்டுவரப்பட்டது தெரியவந்தது. 894 கிராம் எடை கொண்ட இந்த தங்கத்தின் மதிப்பு ரூ.39.13 லட்சம் ஆகும். இவற்றை பறிமுதல் செய்த சுங்கத்துறை அதிகாரிகள் அந்த நபரை கைது செய்து விசாரண செய்து வருகின்றனர். சென்னை சர்வதேச விமான நிலைய சுங்கத்துறை முதன்மை ஆணையர் திரு எம் மேத்யூ ஜாலி வெளியிட்டுள்ள செய்தி குறிப்பில் இத்தகவல் தெரிவிக்கப்பட்டுள்ளது
கலாசாரத்துறை அமைச்சகம்
சிவில்-20 இந்தியா 2023 பணிக்குழு கூட்டம் நாக்பூரில் நடைபெற்றது
சிவில்-20 இந்தியா 2023 பணிக்குழு கூட்டம் நாக்பூரில் இன்று நடைபெற்றது. இந்தக் கூட்டத்தில் சர்வதேச ஆலோசனைக் கமிட்டி  உறுப்பினர்கள், வழிகாட்டும் கமிட்டி உறுப்பினர்கள், சிவில்-20 இந்தியா 2023 பணிக்குழு ஒருங்கிணைப்பாளர்கள் உள்ளிட்ட பலர் கலந்து கொண்டனர். சிவில்-20 துணைத் தலைவர் திரு. வினய் சகஸ்ரபுத் கலந்து கொண்ட இந்தக் கூட்டத்தில் வழிகாட்டு கமிட்டி உறுப்பினர்கள், அமிர்த விஷ்வ வித்யாபீடத் தலைவர் ஸ்வாமி அமிர்தஸ்வருபானந்தா, சிவில்-20 இந்தியா 2023 தலைவர் மற்றும் ஓய்வு பெற்ற இந்தியத் தூதர் விஜய் கே.நம்பியார் மற்றும் பலர் பங்கேற்றனர்.
நிகழ்ச்சியில் பேசிய ஸ்வாமி அமிர்தஸ்வருபானந்தா, காலம், முயற்சி மற்றும் ஆன்மீகம் ஆகியவை வாழ்வின் முக்கியமான அத்தியாவசியக் காரணிகள் என்று குறிப்பிட்டார். பொதுப் பிரச்சனைக்கு பாமர மக்களின் கண்ணோட்டத்தில் ஆராய்ந்து தீர்வு காண வேண்டியது அரசின் கடமை என்றும் அமிர்தஸ்வருபானந்தா தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1908727
PIB Headquarters
ஷெட்யூல்டு வகுப்பு / பழங்குடியினருக்கான தேசிய வேலைவாய்ப்பு சேவை மையம், சென்னை
சென்னை 600 004, இலக்கம் 56, சாந்தோம் நெடுஞ்சாலை, தமிழ்நாடு குடிசை மாற்று வாரியக் கட்டடம், 3 ஆவது மாடியில் இயங்கி வரும் ஷெட்யூல்டு வகுப்பு / பழங்குடியினருக்கான தேசிய வேலைவாய்ப்பு சேவை மையம்  சுருக்கெழுத்து பயிற்சி அளிப்பதற்கென ஆர்வமுள்ள நிறுவனங்களிடம் இருந்து விண்ணப்பங்களை வரவேற்கிறது. மத்திய அரசின் தொழிலாளர் நலன் மற்றும் வேலைவாய்ப்பு அமைச்சகத்தின் வேலை வாய்ப்பு தலைமை இயக்குநரின் கீழ் இயங்கும் இந்த அமைப்பு 25 ஆவது கட்ட சிறப்பு பயிற்சித் திட்டத்தின் கீழ் ஷெட்யூல்டு வகுப்பு பழங்குடியினர் மாணவர்கள் 60 பேருக்கு சுருக்கெழுத்து பயிற்சியை வழங்க திட்டமிட்டுள்ளது. இந்தப் பயிற்சியை வழங்க விரும்பும் பயிற்சி நிலையங்கள் / பயிற்சி நிறுவனங்கள், திறமையான பயிற்சியாளர்கள், அடிப்படை வசதி, போக்குவரத்து வசதியுள்ள இடம் ஆகிய தகுதிகளை நிறைவு செய்தால் இதற்கு விண்ணப்பிக்கலாம்.
தெரிவு செய்யப்படும் பயிற்சி நிறுவனம் கீழ்கண்டவற்றில் பயிற்சி அளிக்க வேண்டும்.
- பொது அறிவு
- பொது ஆங்கிலம்
- கணக்கு திறன்
- சுருக்கெழுத்து மற்றும் தட்டச்சு
- கணினி அடிப்படை அறிவு
ஷெட்யூல்டு வகுப்பு / பழங்குடியின பிரிவுகளைச்சேர்ந்த கல்வித் தகுதியுள்ள மாணவர்கள் தமிழ்நாட்டில் பல்வேறு போட்டித் தேர்வுகளை எதிர்கொள்ளும் வகையில் இப்பயிற்சிகள் அளிக்கப்பட வேண்டும். தெரிவு செய்யப்பட்ட பயிற்சி நிறுவனத்திற்கு ஒரு விண்ணப்பதாரருக்கு ஒரு மாதத்திற்கு ரூ.800 வீதம் தொழில் கட்டணங்கள் வழங்கப்படும்.
ஆர்வமுள்ள பயிற்சி நிறுவனங்கள் மேலே பத்தி ஒன்றில் குறிப்பிட்ட முகவரியில் இயங்கி வரும் ஷெட்யூல்டு வகுப்பு / பழங்குடியினருக்கான தேசிய வேலைவாய்ப்பு சேவை மையத்தின் துணை மண்டல வேலைவாய்ப்பு அதிகாரிக்கு இந்த மாதம்  31 ஆம் தேதிக்குள் விண்ணப்பிக்க வேண்டும்
(Visitor Counter : 116
ரசாயனம் மற்றும் உரங்கள் அமைச்சகம்
உரங்கள் மற்றும் ரசாயனங்களின் திருவிதாங்கூர் லிமிடெட் நிறுவனம் விவசாயிகளுக்கு அத்தியாவசிய பயிர் ஊட்டச்சத்துக்களை வழங்குவதற்காக மூன்று உரங்களை இறக்குமதி செய்வதற்கான ஆர்டர்களைப் பெற்றுள்ளது
மத்திய இரசாயனங்கள் மற்றும் உரங்கள் அமைச்சகத்தின் கீழ் ஒரு பொதுத்துறை நிறுவனமான, உரங்கள் மற்றும் கெமிக்கல்ஸ் திருவிதாங்கூர் லிமிடெட் நிறுவனம்  2020-21 ஆம் கால ஆண்டின் முதல் மூன்று மாதங்களில் உற்பத்தி மற்றும் சந்தைப்படுத்தலில் முன்னணியில் ஊக்கமளிக்கும் செயல்திறனை வெளிப்படுத்தியுள்ளது.
இந்நிறுவனம் உர வர்த்தகம் மூலம் மேலும் தங்களது நிறுவனத்தை மேம்படுத்தத் திட்டமிட்டுள்ளது. அதற்காக இதுவரை மூன்று உரங்களை இறக்குமதி செய்வதற்கான கொள்முதல் ஆணைகளைப் பெற்றுள்ளது. இந்த உரங்கள் இரண்டு கப்பல்களில் ஏற்கனவே வந்துவிட்டன. இதில் ஒரு கப்பல் 27500 மெட்ரிக் டன் மியூரியேட் ஆஃப் பொட்டாஷ்  மற்றொன்று 27500 மெட்ரிக் டன் காம்ப்ளக்ஸ் உரமாகும். மீதமுள்ள மியூரியேட் ஆஃப் பொட்டாஷ்  மூன்றாவது கப்பலில் ஆகஸ்டில் வரும் என்று எதிர்பார்க்கப்படுகிறது.
பெரிய பராமரிப்பு நடவடிக்கைகளை முடித்து, ஆன்லைனில் வெளியேறும் கண்காணிப்பு வசதிகளை நிறுவிய பின்னர் 2020-2021 நிதியாண்டில் காப்ரோலாக்டாம் செயல்பாடுகளை மறுதொடக்கம் செய்ய நிறுவனம் திட்டமிட்டுள்ளது. இதற்கான சோதனை ஓட்டமும் ஆலைகளில் நடத்தி முடிக்கப்படவுள்ளது.
2019-20 நிதியாண்டில், உரங்கள் மற்றும் கெமிக்கல்ஸ் திருவிதாங்கூர் லிமிடெட் நிறுவனம், நிகர லாபத்தில் புதிய உச்சத்தைத் தொட்டது, அதன் பிரதான தயாரிப்பு ஃபேக்டாம்ஃபோஸ், அம்மோனியம் சல்பேட் உற்பத்தி மற்றும் உரங்களின் விற்பனையாகும்..
நடப்பு ஆண்டிற்கான வருவாய் 2770 கோடி ரூபாயாகும். முந்தைய ஆண்டில் இது. 1955 கோடியாக இருந்தது.
நடப்பு ஆண்டிற்கான லாபம் .976 கோடி ரூபாயாகும், முந்தைய ஆண்டில் இது 163 கோடி ரூபாயாக இருந்தது.
(Visitor Counter : 160
ரெயில்வே அமைச்சகம்
மார்ச் 28 முதல், 10 லட்சத்திற்கும் அதிகமான உணவுப் பொட்டலங்களை ரெயில்வே விநியோகித்துள்ளது
இந்திய ரெயில்வே ஏழைகளுக்கும் தேவையுள்ளவர்களுக்கும் 28 மார்ச், 2020 முதல் இது வரையிலும் 10.2 லட்சம் உணவுப் பொட்டலங்களை விநியோகித்துள்ளது. வடக்கு, மேற்கு, கிழக்கு, தெற்கு மற்றும் தென்மத்திய ரெயில்வே மண்டலங்களில் உள்ள புதுதில்லி, பெங்களூர், ஹுப்ளி, மத்திய மும்பை, அகமதாபாத், பூசாவல், ஹௌரா, பாட்னா, கயா, ராஞ்சி, கதிஹார், தீன் தயாள் உபாத்யாய நகர், பாலசோர், விஜயவாடா, குர்தா, காட்பாடி, திருச்சிராப்பள்ளி, தன்பத், கௌகாத்தி, சமஸ்திபூர், பிரயாக்ராஜ், இட்டாசி, விசாகப்பட்டினம், செங்கல்பட்டு, பூனா, ஹாஜிப்பூர், ராய்பூர் மற்றும் டாட்டாநகர் ஆகிய இடங்களில் உள்ள இந்திய ரயில்வேயின் உணவு வழங்குதல் மற்றும் சுற்றுலாக் கழகத்தின் , சமையல் கூடங்கள், ரயில்வே காவல் படை இதர அரசுத் துறைகள் மற்றும் தொண்டு நிறுவனங்களின் ஒத்துழைப்போடு இந்த உணவுப்பொட்டலங்கள் வழங்கப்பட்டுள்ளன.
இதில் 60 சதவீத உணவுப்பொட்டலங்களை ஐ.ஆர்.சி.டி.சி வழங்கி உள்ளது. சுமார் 2.3 லட்சம் உணவுப் பொட்டலங்களை ஆர்.பி.எஃப் தனது சொந்த நிதி ஆதாரத்தில் இருந்து வழங்கி உள்ளது. சுமார் 2 லட்சம் உணவுப்பொட்டலங்களை ரெயில்வே நிறுவனங்களோடு இணைந்து பணியாற்றுகின்ற தொண்டு நிறுவனங்கள் நன்கொடையாக வழங்கியுள்ளன. ஐ.ஆர்.சி.டி.சி, தொண்டு நிறுவனங்கள் மற்றும் அவற்றின் சொந்த சமையல் கூடங்களில் இருந்து தயாரிக்கப்பட்ட உணவுப்பொட்டலங்களை தேவையுள்ளவர்களுக்கு வழங்கியதில் ரெயில்வே பாதுகாப்புப்படை  மிக முக்கியமான பங்கினை ஆற்றியது. 28.03.2020 அன்று 74 இடங்களில் இருந்த 5419 நபர்களுக்கு உணவுப்பொட்டலம் வழங்கியதில் இருந்து இந்தப் பணி தொடங்கியது. தினந்தோறும் இந்த எண்ணிக்கையானது அதிகரித்துக் கொண்டே வந்து 10.04.2020 வரை 313 இடங்களுக்கும் மேலாக சுமார் 6.5 லட்சம் நபர்களுக்கு ஆர்.பி.எஃப் உணவு வழங்கியுள்ளது.